b'\n_START_ARTICLE_\nNetopir Kazimir\n_START_SECTION_\nVsebina\n_START_PARAGRAPH_\nPravljica se pri\xc4\x8dne v mra\xc4\x8dni skalni votlini, kjer netopir Kazimir ravno drema obe\xc5\xa1en z glavo navzdol. Mladi Kazimir je po naravi zelo radoveden in nadvse rad zastavlja vpra\xc5\xa1anja, na katere celo odrasli netopirji ne poznajo odgovorov. Najbolj pa Kazimira zanima, kam pravzaprav spadajo netopirji, ali so krilate mi\xc5\xa1i ali mi\xc5\xa1ji pti\xc4\x8di._NEWLINE_Ko odgovora ne dobi od ostalih netopirjev, se odlo\xc4\x8di, da bo o svojem problemu povpra\xc5\xa1al kar mi\xc5\xa1i. Vendar se te niso spominjale, da bi kdaj prej v \xc5\xbeivljenju bile netopirji ali imele krila, zato so zami\xc5\xa1ljenega netopirja napotile k pti\xc4\x8dem. In res, Kazimir med letom po gozdu sli\xc5\xa1i sovo, ki ga ozna\xc4\x8di za mi\xc5\xa1, ki leti. Sedaj postane \xc5\xa1e bolj zbegan, mi\xc5\xa1i so ga imele za pti\xc4\x8da, pti\xc4\x8di pa za mi\xc5\xa1. Ko se je \xc5\xbee zdanilo, je Kazimir priletel na zvonik cerkve. Na stenah je opazil narisane \xc4\x8dlove\xc5\xa1ke figure. Vrabec, ki je ravno priletel mimo, mu je pojasnil, da so te figure \xc4\x8dlove\xc5\xa1ki angeli. Kazimir je tako kon\xc4\x8dno na\xc5\xa1el svoj odgovor, da so netopirji potemtakem mi\xc5\xa1ji angeli in bil nadvse zadovoljen.\n_START_SECTION_\nZna\xc4\x8dilnosti kratke sodobne pravljice\n_START_PARAGRAPH_\nPravljico Netopir Kazimir zaznamujejo trije dogajalni prostori v zgodbi (votlina, skedenj,gozd, cerkev). Celotno dogajanje skozi pravljico poteka na ravni \xc4\x8dude\xc5\xbeev (\xc5\xbeival s \xc4\x8dlove\xc5\xa1kimi lastnostmi, kot je govor) in je zato tudi enodimenzionalno. Torej ni \xc4\x8dutiti prehoda glavnega junaka iz realnega v fantasti\xc4\x8den svet. Oseba zavzema dana\xc5\xa1nji \xc4\x8das in prostor (ne pa bilo je neko\xc4\x8d za devetimi gorami \xe2\x80\xa6). Prepoznati je mogo\xc4\x8de tudi tipi\xc4\x8den vzorec fantasti\xc4\x8dnih prvin home-away-home, ko se Kazimir iz mra\xc4\x8dne votline odpravi v svet iskat svojo identiteto. Naslovnik je dvojen, saj je pravljica namenjena mladim in odraslim.\n_START_SECTION_\nInterpretacija literarnega lika\n_START_PARAGRAPH_\nGlavni literarni lik je personificiran netopir Kazimir. \xc5\xbde samo ime ozna\xc4\x8di glavno osebo kot kvarilca miru in netilca upora oz. upornika. Kazimir je po naravi zelo radoveden, rad postavlja ustvarjalna, abstraktna vpra\xc5\xa1anja o \xc5\xbeivljenju po smrti in narobe svetu (\xc2\xbbKaj bi bilo, \xc4\x8de bi drevesa rasla s koreninami navzgor?\xc2\xab), predvsem pa si \xc5\xbeeli na svoja vpra\xc5\xa1anja dobiti ustrezne odgovore, \xc4\x8detudi to pomeni, da je potrebno drezati v starega spe\xc4\x8dega netopirja. Ostali netopirji zato Kazimiru pripi\xc5\xa1ejo nadle\xc5\xbenost in te\xc4\x8dnobo, poleg vsega pa jih mno\xc5\xbeica divergentnih vpra\xc5\xa1anj postavlja na stran nevednosti. Radovednost in \xc5\xbeelja po pogovoru sta zna\xc4\x8dilnosti ustvarjalnih otrok, nosilcev napredka, a ker odrasli netopirji v pravljici ne znajo zadovoljiti Kazimirovih potreb in ga ob vsaki priliki raje uti\xc5\xa1ajo, sam ne zaupa v svet odraslih. Odlo\xc4\x8den odide iz votline v zunanji svet z namenom, da sam najde tisto, kar i\xc5\xa1\xc4\x8de. Poka\xc5\xbee svojo vztrajnost in ni zadovoljen, dokler sam ne pride do uspeha, za katerega si tako prizadeva. Ko se mu posveti, da so netopirji mi\xc5\xa1ji angeli, dobi svoj odgovor in postane sre\xc4\x8den, \xc4\x8deprav je ta resnica le navidezna. Kljub vztrajnem zastavljanju vpra\xc5\xa1anj, se Kazimir po drugi strani hitro zadovolji s svojo ugotovitvijo, kar spominja na otro\xc5\xa1ko naivnost in nevednost._NEWLINE_Ker Kazimir ne upo\xc5\xa1teva pravil in se potepa naokoli takrat, ko drugi netopirji spijo, ga lahko ozna\xc4\x8dimo kot izstopajo\xc4\x8dega posameznika, saj njegovo obratno ravnanje ni v skladu z dolo\xc4\x8denimi pravili in normami, ki jih upo\xc5\xa1tevajo ostali netopirji. To nasprotno ravnanje in omenjeno nezaupanje v svet odraslih lahko ozna\xc4\x8dimo kot elementa subverzivnosti v mladinski knji\xc5\xbeevnosti._NEWLINE_Kazimirova najve\xc4\x8dja \xc5\xbeelja je najti svojo identiteto. Ta cilj ga v zgodbi pelje na razli\xc4\x8dne dogajalne prostore. Ko v mra\xc4\x8dni skalni votlini (1. dogajalni prostor) ob svoji primarni dru\xc5\xbeini ne do\xc5\xbeivi potrebnega razodetja, zapusti votlino ter se odpravi proti staremu skednju (2. dogajalni prostor). Mi\xc5\xa1ja dru\xc5\xbeina predstavlja Kazimirovo sekundarno dru\xc5\xbeino in je tipi\xc4\x8dna dru\xc5\xbeina, v kateri veljajo sodobne tradicionalne vrednote, kot so vera, ubogljivost, pridnost \xe2\x80\xa6 O\xc4\x8de je glava mi\xc5\xa1je dru\xc5\xbeine, predstavlja avtoriteto in ima zadnjo besedo. V nasprotju s Kazimirovo primarno dru\xc5\xbeino, ki se na ve\xc4\x8dino njegovih vpra\xc5\xa1anj odzove negativno, mu je mi\xc5\xa1ja dru\xc5\xbeina nekoliko bolj naklonjena, vse dokler Kazimir ne poka\xc5\xbee svojega ega in mi\xc5\xa1i ozna\xc4\x8di kot kaznovane netopirje. Takrat se strpnost mi\xc5\xa1jega o\xc4\x8deta kon\xc4\x8da, poka\xc5\xbee svojo odlo\xc4\x8dnost, nepopustljivost in Kazimira uvrsti k pti\xc4\x8dem. Sova netopirje imenuje kot mi\xc5\xa1i s krili in je tista, ki le \xc5\xa1e dodatno stopnjuje Kazimirovo zbeganost. Ravnovesje se vzpostavi, ko Kazimir prileti do cerkve (3. dogajalni prostor) in z vrab\xc4\x8devo pomo\xc4\x8djo pride do spoznanja, da spada med mi\xc5\xa1je angele. Iz kaoti\xc4\x8dnega stanja, ki ga ustvarja glavni lik s svojimi vpra\xc5\xa1anji, se na koncu pravljice vzpostavi red, saj netopir dobi svoj odgovor in tako uresni\xc4\x8di lastni cilj.'